text: Borgmester bøjer sig for boligejere
  13 juni 2013 kl. 06.53
  Esbjergs borgmester Johnny Søtrup (V) er klar til at efterkomme 600 parcelhusejeres ønske om at komme af med Kvaglunds ghetto-stempel. En arbejdsgruppe skal finde en ny fællesbetegnelse for det almene boligområde i Kvaglund.
  Navnet skal i fremtiden være det, der optræder på den ghettoliste, som Ministeriet for By, Bolig og Landdistrikter udsender hvert år i oktober, hvis altså det almene boligområde opfylder kriterierne for at ende på den forkætrede liste, skriver jv.dk.
  Kvaglunds 600 parcelhusejere har længe klaget over brugen af navnet Kvaglund, som de mener, får huspriserne til at falde i deres område. Tidligere har husejerne uden held forsøgt at få nyt postnummer.
  